CELEX: C2006/060/44
Language: el
Date: 2006-03-11 00:00:00
Title: Υπόθεση C-460/05: Προσφυγή της Δημοκρατίας της Πολωνίας κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως που ασκήθηκε στις  23 Δεκεμβρίου 2005

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/22
            
         Προσφυγή της Δημοκρατίας της Πολωνίας κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως που ασκήθηκε στις 23 Δεκεμβρίου 2005
   (Υπόθεση C-460/05)
   (2006/C 60/44)
   Γλώσσα διαδικασίας: η πολωνική
   Η Δημοκρατία της Πολωνίας, εκπροσωπούμενη από τον Jarosław Pietras, άσκησε ενώπιον του Δικαστηρίου των Ευρωπαϊκών Κοινοτήτων στις 23 Δεκεμβρίου 2005 προσφυγή κατά του Ευρωπαϊκού Κοινοβουλίου και του Συμβουλίου της Ευρωπαϊκής Ενώσεως.
   Η προσφεύγουσα ζητεί από το Δικαστήριο:
   
               1)
            
            
               να ακυρώσει τα άρθρα 33, παράγραφος 2, και 43, παράγραφος 3, της οδηγίας 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (1)·
            
         
               2)
            
            
               να εκδικάσει την υπόθεση στην πολωνική γλώσσα·
            
         
               3)
            
            
               να καταδικάσει το Ευρωπαϊκό Κοινοβούλιο και το Συμβουλίο της Ευρωπαϊκής Ενώσεως στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η Πολωνική Κυβέρνηση επικαλείται παράβαση ουσιώδους τύπου της διαδικασίας λόγω της ανεπαρκούς αιτιολογίας που δίδεται για τα άρθρα 33, παράγραφος 2, και 43, παράγραφος 3, της οδηγίας 2005/36/ΕΚ.
   Τα άρθρα αυτά προβλέπουν χωριστούς κανόνες περί της αναγνωρίσεως κεκτημένων δικαιωμάτων, οι οποίοι προορίζονται να ισχύουν όσον αφορά τα προσόντα Πολωνών νοσοκόμων υπεύθυνων για γενική περίθαλψη και μαιών· οι κανόνες αυτοί συνιστούν παρέκκλιση από τους κανόνες περί αναγνωρίσεως κεκτημένων δικαιωμάτων ειδικά για νοσοκόμους υπεύθυνους για γενική περίθαλψη και μαίες που ισχύουν για τα προσόντα που έχουν κτηθεί εντός άλλων κρατών μελών. Το προοίμιο της οδηγίας 2005/36/ΕΚ δεν παραθέτει κανένα στοιχείο αφορών τη θέσπιση των ως άνω θεσπιζόντων παρέκκλιση κανόνων περί αναγνωρίσεως κεκτημένων δικαιωμάτων ειδικά για νοσοκόμους υπεύθυνους για γενική περίθαλψη και μαίες το οποίο να μπορεί να δικαιολογήσει τους κανόνες αυτούς με βάση τα πολωνικά επαγγελματικά προσόντα.
   Η παράλειψη αιτιολογήσεως σχετικά με τη θέσπιση των προαναφερομένων διατάξεων συνιστά παράβαση του άρθρου 253 ΕΚ λαμβανομένου υπόψη του γεγονότος ότι, στο πλαίσιο των προπαρασκευαστικών για την έκδοση της οδηγίας 2005/36/ΕΚ συζητήσεων, οι εν λόγω διατάξεις έχασαν τον χαρακτήρα τους ως μέτρα τα οποία δεν έχρηζαν ειδικής αιτιολογίας. Παρά το γεγονός ότι το περιεχόμενό τους καθορίστηκε με τη Συνθήκη Προσχωρήσεως, λαμβανομένου υπόψη του άρθρου 9 της Συνθήκης Προσχωρήσεως αλλά και των συζητήσεων που προηγήθηκαν της συντάξεως της οδηγίας 2005/36/ΕΚ, τα μέτρα αυτά δεν μπορεί να θεωρηθεί ότι καλύπτονται από ένα τεκμήριο επαρκούς αιτιολογήσεως ως προβλεπόμενα από τη συνθήκη αυτή.
   
      (1)  ΕΕ L 255 της 30.9.2005, σ. 22.